b'\n_START_ARTICLE_\nShaysin kapina\n_START_PARAGRAPH_\nShaysin kapina oli Yhdysvaltain l\xc3\xa4ntisess\xc3\xa4 Massachusettsissa elokuussa 1786 puhjennut aseellinen kansannousu, joka kesti puoli vuotta ennen kuin se saatiin kukistettua._NEWLINE_Kapinan syyn\xc3\xa4 olivat vuonna 1783 p\xc3\xa4\xc3\xa4ttynytt\xc3\xa4 vapaussotaa seuranneet taloudellisesti vaikeat ajat. Monet menettiv\xc3\xa4t omaisuutensa takavarikoissa er\xc3\xa4\xc3\xa4ntyneiden velkojen tai maksamattomien verojen vuoksi, ja saattoivat joutua velkavankeuteen. Kapinan alussa aseistetut v\xc3\xa4kijoukot valtasivat ja sulkivat useita oikeustaloja est\xc3\xa4\xc3\xa4kseen velallisia koskeneet ulosottop\xc3\xa4\xc3\xa4t\xc3\xb6kset. Syyskuussa 1786 entisen vapaussodan upseerin Daniel Shaysin johtama monisatap\xc3\xa4inen miesjoukko sulki Massachusettsin korkeimman oikeuden Springfieldiss\xc3\xa4. Tammikuussa 1787 Shays johti noin 1\xc2\xa0200 miehen hy\xc3\xb6kk\xc3\xa4yst\xc3\xa4 Springfieldiss\xc3\xa4 ollutta valtion asevarikkoa vastaan, mutta heid\xc3\xa4t torjuttiin. Miliisijoukot l\xc3\xb6iv\xc3\xa4t Shaysin kannattajat Petershamin yhteenotossa 4. helmikuuta, ja h\xc3\xa4n pakeni Vermontiin. My\xc3\xb6hemmin Shays ja toistakymment\xc3\xa4 muuta kapinajohtajaa tuomittiin kuolemaan, mutta h\xc3\xa4net armahdettiin. Lopulta vain kaksi teloitettiin._NEWLINE_Kapinan seurauksena Massachusettsin edustajainhuone s\xc3\xa4\xc3\xa4ti lakeja, jotka helpottivat velallisten asemaa. Monet pitiv\xc3\xa4t Shaysin kapinaa ja sen kukistamiseen vaadittuja ponnistuksia osoituksena siit\xc3\xa4, ett\xc3\xa4 Yhdysvallat tarvitsi vahvemman keskushallinnon. Kapina edisti n\xc3\xa4in perustuslaillisen konventin j\xc3\xa4rjest\xc3\xa4mist\xc3\xa4 ja Yhdysvaltain perustuslain s\xc3\xa4\xc3\xa4t\xc3\xa4mist\xc3\xa4.'